ท่าอากาศยานเวสเทิร์นซิดนีย์

ท่าอากาศยานนานาชาติแนนซี เบิร์ด วอลตัน  (IATA: WSI, ICAO: YSWS) รู้จักกันในชื่อ ท่าอากาศยานเวสเทิร์นซิดนีย์  หรือ ท่าอากาศยานแบดเจอรีส์ครีก เป็นท่าอากาศยานนานาชาติที่อยู่ระหว่างการก่อสร้างภายในเขตชานเมืองลัดเดนแฮมและแบดเจอรีส์ครีก รัฐนิวเซาท์เวลส์ ประเทศออสเตรเลีย
รัฐบาลกลางได้เลือกพื้นที่นี้ในการก่อสร้างท่าอากาศยานตั้งแต่วันที่ 15 เมษายน ค.ศ. 2014 หลังจากมีข้อพิพาทในสถานที่ตั้งภายในมหานครซิดนีย์ ท่าอากาศยานมีแผนที่จะดำเนินงานแบบ 24 ชั่วโมงโดยไม่มีเคอร์ฟิว และจะเข้ามาสนับสนุนการดำเนินการของท่าอากาศยานคิงส์ฟอร์ด สมิท ที่ถึงขีดจำกัดการรองรับผู้โดยสารแล้วจากมีคำสั่งเคอร์ฟิวและการจำกัดเที่ยวบินตามกฎหมาย
การก่อสร้างท่าอากาศยานแห่งใหม่ระยะแรกเริ่มขึ้นเมื่อวันที่ 24 กันยายน ค.ศ. 2018 โดยคาดการณ์ว่าการก่อสร้างจะแล้วเสร็จและเปิดให้บริการภายในเดือนมกราคม ค.ศ. 2026
ประวัติ.
ท่าอากาศยานซิดนีย์ คิงส์ฟอร์ด สมิทถือเป็นหนึ่งในท่าอากาศยานที่เก่าแก่ที่สุดในโลก โดยได้เริ่มดำเนินการในปี ค.ศ. 1919 ท่าอากาศยานตั้งอยู่ห่างจากตัวเมืองเพียง โดยสามด้านถูกล้อมรอบด้วยอาคารบ้านเมืองและอีกด้านหนึ่งติดกับอ่าวโบทานี ด้วยเหตุนี้ จึงทำให้การขยายท่าอากาศยานนั้นทำได้ยาก เพราะจะต้องมีการเวนคืนที่ดินหรือการถมพื้นที่น้ำ ซึ่งทั้งสองนั้นมีค่าใช้จ่ายสูง ดังนั้นจึงมีการเสนอให้มีการสร้างท่าอากาศยานแห่งที่สองตั้งแต่ทศวรรษที่ 1960
รัฐบาลกลางได้เลือกพื้นที่แบดเจอรีส์ครีกสำหรับการก่อสร้างท่าอากาศยานแหล่งที่สองของซิดนีย์ในเดือนกุมภาพันธ์ ค.ศ. 1986 จากนั้นรัฐบาลกลางได้ดำเนินการซื้อที่ดินสำหรับสถานที่ดังกล่าวหลายครั้ง โดยส่วนใหญ่ดำเนินการในช่วงปี ค.ศ. 1986 ถึง 1991 และใช้เงินไปประมาณ 170 ล้านดอลลาร์ออสเตรเลีย ที่ดินทั้งหมดมีพื้นที่ 
อย่างไรก็ตาม ภายหลังการจัดซื้อพื้นที่ดังกล่าว รัฐบาลมองว่าการก่อสร้างทางวิ่งเส้นที่สามที่ท่าอากาศยานคิงส์ฟอร์ด สมิทมีความเหมาะสมมากกว่า จึงมีการระงับงานทั้งหมดในแบดเจอรีส์ครีก โดยทางวิ่งเส้นนั้นสร้างขึ้นจากการถมพื้นที่น้ำ ได้เริ่มดำเนินการในปี ค.ศ. 1994
แม้จะมีการขยายตัว แต่ยังคงมีความกังวลว่าท่าอากาศยานคิงส์ฟอร์ด สมิทภายถึงขีดจำกัดการรองรับผู้โดยสารภายในปี ค.ศ. 2030 โดยเฉพาะอย่างยิ่งนับตั้งแต่มีการนำข้อจำกัดการบินกลางคืนที่เข้มงวดมาใช้ในปี 1995 การวางแผนสร้างท่าอากาศยานแห่งที่สองจึงเริ่มขึ้นอย่างจริงจังอีกครั้งในปี 2008 การศึกษาวิจัยร่วมระหว่างรัฐบาลกลางและรัฐนิวเซาท์เวลส์ซึ่งเผยแพร่ในปี 2012 สรุปว่าแบดเจอรีส์ครีกเป็น "สถานที่ที่เหมาะสมที่สุดสำหรับการสร้างท่าอากาศยานแห่งที่สองซึ่งจำเป็นอย่างยิ่งสำหรับซิดนีย์" และแนะนำให้เริ่มมีการวางแผนอย่างเร่งด่วน เมื่อวันที่ 15 เมษายน ค.ศ. 2014 รัฐบาลกลางประกาศอย่างเป็นทางการว่าแบดเจอรีส์ครีกจะเป็นที่ตั้งของท่าอากาศยานซิดนีย์แห่งที่สอง ในเดือนกันยายน ค.ศ. 2018 การก่อสร้างที่แบดเจอรีส์ครีกได้เริ่มขึ้น
ในวันที่ 4 มีนาคม ค.ศ. 2019 รัฐบาลกลางประกาศว่าท่าอากาศยานแห่งนี้จะใช้ชื่อ "ท่าอากาศยานนานาชาติแนนซี เบิร์ด วอลตัน" เพื่อเป็นเกียรติแก่ แนนซี เบิร์ด วอลตัน นักบินชาวออสเตรเลีย นายกรัฐมนตรีรัฐนิวเซาท์เวลส์ กลาดิส เบเรจิกเลียน กล่าวว่าการชื่อนี้เป็น "การตัดสินใจที่สร้างแรงบันดาลใจอย่างยิ่ง" สำหรับชื่อท่าอากาศยานแห่งใหม่ นายกรัฐมนตรีออสเตรเลีย สก็อตต์ มอร์ริสัน กล่าวว่า "ขณะนี้ เราให้การยอมรับผู้บุกเบิกการบินหญิงที่ยิ่งใหญ่ที่สุดของออสเตรเลีย" ในการตั้งชื่อท่าอากาศยานแห่งนี้ และสมาชิกในครอบครัวของวอลตันกล่าวว่า "รู้สึกตื่นเต้นและตื่นเต้นมาก และเป็นเกียรติอย่างยิ่ง" สำหรับแม่และยายของพวกเขา
เมื่อวันที่ 10 ธันวาคม ค.ศ. 2020 เครื่องบินขนาดเล็กได้ลงจอดฉุกเฉินบนงานดินในไซต์ก่อสร้าง ซึ่งเป็นการลงจอดครั้งแรกของท่าอากาศยาน
รายชื่อสายการบิน.
ข้อตกลงกับสายการบิน.
ควอนตัสและสายการบินลูกเจ็ตสตาร์แอร์เวย์เป็นสองสายการบินแรกที่จะบรรลุข้อตกลงเชิงพาณิชย์กับท่าอากาศยานเมื่อวันที่ 8 มิถุนายน ค.ศ. 2023 โดยเครื่องบินของควอนตัสและเจ็ตสตาร์จะประจำการที่ท่าอากาศยานเวสเทิร์นซิดนีย์ภายในปีแรกของการเปิดทำการ โดยจะให้บริการเที่ยวบินภายในประเทศสู่เมลเบิร์น บริสเบน และโกลด์โคสต์ ในวันที่ 26 สิงหาคม ค.ศ. 2024 สิงคโปร์แอร์ไลน์เป็นสายการบินต่างชาติสายแรกที่ประกาศแผนที่จะทำการบินสู่ท่าอากาศยาน